钦定古今图书集成/历象汇编/岁功典/第038卷 > 三月三日率尔成章 沈约
## 钦定古今图书集成/历象汇编/岁功典/第038卷 > 三月三日率尔成章 沈约

丽日属元巳，年芳具在斯。开花已匝树，流嘤复满枝。
洛阳《繁华子》，长安轻薄儿。东出千金堰，西临雁鹜陂。
游丝应空转，高杨拂地垂。绿帻文照曜，紫燕光陆离。
清晨戏伊水，薄暮宿兰池。象筵鸣宝瑟，金瓶泛羽卮。
宁忆春蚕起，日暮桑欲萎。长袂屡已拂，雕胡方自炊。
爱而不可见，宿昔减容仪。且当忘情去，叹息独何为。